Հայաստանի պետ. պատկերասրահը (Երևան) հիմն. է 1921-ին։ Հիմք են հանդիսացել հայ նկարիչների նույն թվականին կազմակերպված ցուցահանդեսի աշխատանքները։ Այնուհետև թանգարանը համալրվել է Լազարյան ճեմարանի և Սովետական Հայաստանի կուլտուրայի տան հավաքածուներով,Մոսկվայի և Լենինգրադի թանգարանային ֆոնդերից ձեռք բերված գործերով, գնումներով. Փոխանակումներով ու նվիրատվություններով։ Այն հայկ. կերպարվեստի ստեղծագործությունների ամենահարուստ հավաքածուն է աշխարհում։ 1986-ին պատկերասրահն ուներ շուրջ 20 հզ. գեղանկարչական, քանդակագործական, գրաֆիկ, և դեկորատիվ կիրառական արվեստի ստեղծագործություններ, որոնց գերակշռող մասը հայկ. արվեստի գործեր են։ Պատկերասրահն ունի հետևյալ բաժինները, հայկ. (միջնադարյան մանրանկարչություն, VI—XIII դդ. որմնանկարչություն և դեկորատիվ քանդակների վավերական պատճեններ, XVIII — XX դդ. գեղանկարչություն, քանդակագործություն, գրաֆիկա, սփյուռքահայ արվեստագետների գործեր), ռուս. (XVIII — XX դդ. գեղանկարչություն, քանդակագործություն և գրաֆիկա), արտասահմանյան երկրների (XIV—XX դդ. իտալ., ֆրանս., հոլանդ., ֆլամանդ., XV—XX դդ. անգլ., գերմ., իսպ., բելգ., ամեր., XIX դ. ռում. արվեստագետների ստեղծագործություններ, հուն., չին., պարսկ. դեկորատիվ կիրառական արվեստի նմուշներ)։